ประเทศนาอูรู

| สาธารณรัฐนาอูรู Repubrikin Naoero (นาอูรู) |
| --- | --- |
   ธงชาติ    ตราแผ่นดิน  
คำขวัญ: "God's will first" (พระประสงค์ของพระเจ้ามาก่อน)
เพลงชาติ: นาอูรูเบียมา (นาอูรูถิ่นฐานของเรา) 

เมืองหลวง: ยาเรน (โดยพฤตินัย) 0°32′S 166°55′E﻿ / ﻿0.533°S 166.917°E﻿ / -0.533; 166.917﻿ (Nauru)
เมืองใหญ่สุด: เดนิโกโมดู
ภาษาราชการ: นาอูรู
ภาษาพูดทั่วไป: อังกฤษ
การปกครอง: รัฐเดี่ยว สาธารณรัฐระบบรัฐสภาภายใต้ประชาธิปไตยแบบไม่ระบุพรรค

• ประธานาธิบดี : David Adeang
• ประธานรัฐสภา : มาร์คัส สตีเฟน
 
สภานิติบัญญัติ: รัฐสภา
เป็นเอกราช

• จากภาวะทรัสตีของสหประชาชาติ (จากสหราชอาณาจักร ออสเตรเลีย และนิวซีแลนด์) : 31 มกราคม ค.ศ. 1968
 
พื้นที่
• รวม: 21 ตารางกิโลเมตร (8.1 ตารางไมล์) (อันดับที่ 192)
• แหล่งน้ำ (%): 0.57
ประชากร
• ค.ศ. 2017 ประมาณ: 11,347 (อันดับที่ 228)
• สำมะโนประชากร 2011: 10,084
• ความหนาแน่น: 480 ต่อตารางกิโลเมตร (1,243.2 ต่อตารางไมล์) (อันดับที่ 12)
จีดีพี (อำนาจซื้อ) : 2021 (ประมาณ)
• รวม: 132 ล้านดอลลาร์สหรัฐ (อันดับที่ 192)
• ต่อหัว: 9,995 ดอลลาร์สหรัฐ (อันดับที่ 94)
จีดีพี (ราคาตลาด) : 2021 (ประมาณ)
• รวม: 133 ล้านดอลลาร์สหรัฐ
• ต่อหัว: 10,125 ดอลลาร์สหรัฐ 
สกุลเงิน: ดอลลาร์ออสเตรเลีย (AUD)
เขตเวลา: UTC+12
• ฤดูร้อน (เวลาออมแสง): ไม่ใช้
ขับรถด้าน: ซ้ายมือ
รหัสโทรศัพท์: +674
โดเมนบนสุด: .nr
นาอูรู (อังกฤษ: Nauru, ออกเสียง: /nɑːˈu:ruː/; นาอูรู: Naoero) หรือชื่ออย่างเป็นทางการ สาธารณรัฐนาอูรู (อังกฤษ: Republic of Nauru; นาอูรู: Repubrikin Naoero)  เป็นประเทศเกาะและจุลรัฐในภูมิภาคไมโครนีเซีย ทวีปโอเชียเนีย ตอนกลางของมหาสมุทรแปซิฟิก เกาะบานาบาของประเทศคิริบาสเป็นพื้นที่ที่อยู่ใกล้เคียงที่สุด โดยอยู่ห่างกัน 300 กิโลเมตร ไปทางตะวันออก นาอูรูตั้งอยู่ทางทิศตะวันตกเฉียงเหนือของตูวาลู ทิศตะวันออกเฉียงเหนือของหมู่เกาะโซโลมอน โดยอยู่ห่างกัน 1,300 กิโลเมตร ทิศตะวันออกเฉียงเหนือของปาปัวนิวกินี ทิศตะวันออกเฉียงใต้ของสหพันธรัฐไมโครนีเซียและทิศใต้ของหมู่เกาะมาร์แชลล์ ด้วยพื้นที่เพียง 21 ตารางกิโลเมตร ทำให้นาอูรูเป็นประเทศที่มีขนาดเล็กที่สุดเป็นอันดับ 3 ของโลกรองจากประเทศโมนาโกและนครรัฐวาติกันและเป็นสาธารณรัฐที่มีขนาดเล็กที่สุด มากไปกว่านั้นด้วยจำนวนประชากรเพียง 10,670 คน จึงทำให้ประเทศนาอูรูเป็นประเทศที่มีจำนวนประชากรน้อยที่สุดเป็นอันดับ 2 ของโลกรองจากนครรัฐวาติกัน
ชาวไมโครนีเซียและพอลินีเซียเข้ามาตั้งถิ่นฐานเมื่อ 1,000 ปีก่อนคริสตกาล ปลายศตวรรษที่ 19 จักรวรรดิเยอรมนีได้ผนวกดินแดนนาอูรูเป็นอาณานิคม หลังสงครามโลกครั้งที่ 1 สิ้นสุดลง นาอูรูกลายเป็นดินแดนในอาณัติของสันนิบาตชาติโดยมีออสเตรเลีย นิวซีแลนด์ และสหราชอาณาจักรเป็นผู้จัดการปกครอง ระหว่างสงครามโลกครั้งที่ 2 กองกำลังของจักรวรรดิญี่ปุ่นได้เข้ายึดครองนาอูรู ในการรุกคืบของฝ่ายสัมพันธมิตรในแปซิฟิก ได้ข้ามการยึดครองนาอูรู ตามยุทธวิธีกบกระโดด หลังจบสงคราม นาอูรูกลายเป็นดินแดนในภาวะทรัสตีของสหประชาชาติ และได้รับเอกราชในปี 1968 ต่อมาได้เข้าร่วมประชาคมแปซิฟิกในปี 1969
นาอูรูเป็นเกาะหินฟอสเฟตที่มี่ปริมาณเก็บไว้เป็นจำนวนมากใกล้ผิวดิน ซึ่งช่วยให้ง่ายต่อการทำเหมืองผิวดิน ส่วนทรัพยากรฟอสเฟตที่เหลือไม่คุ้มค่าในการสกัด เมื่อปริมาณสำรองฟอสเฟตหมดลง ประกอบกับความเสียหายอย่างรุนแรงของระบบนิเวศจากการทำเหมือง ทรัสต์ซึ่งก่อตั้งขึ้นเพื่อจัดการความมั่งคั่งของเกาะมีมูลค่าลดน้อยลง นาอูรูจึงกลายเป็นที่หลบภาษี (tax haven) และศูนย์กลางของการฟอกเงินในช่วงสั้น ๆ เพื่อหารายได้ จากปี 2001 ถึง 2008 และอีกครั้งตั้งแต่ปี 2012 รัฐบาลนาอูรูได้อนุญาตให้ออสเตรเลียตั้งศูนย์ประมวลผลภูมิภาคนาอูรู (Nauru Regional Processing Centre) ซึ่งเป็นสถานกักกันคนเข้าเมืองนอกชายฝั่ง แลกกับเงินช่วยเหลือ ด้วยการพึ่งพาออสเตรเลียเป็นอย่างมาก แหล่งข้อมูลบางแห่งระบุว่านาอูรูเป็นรัฐบริวารของออสเตรเลีย นาอูรูในฐานะรัฐเอกราชเป็นสมาชิกของสหประชาชาติ กรอบการประชุมหมู่เกาะแปซิฟิก เครือจักรภพแห่งชาติ และองค์การรัฐแอฟริกา แคริบเบียน และแปซิฟิก